**Valdain keramiikka** (ven. Валдайская керамика, *Valdaiskaja keramika*, engl. *Valdai ceramic*) on ensimmäisiä Länsi-Venäjällä käyttöön otettuja kivikautisia keramiikan traditioita, joka kuuluu kampakeramiikan keskiseen ryhmään. Sen pioneerikäyttäjiä olivat todennäköisesti mesoliittiset ryhmät, jotka levittäytyivät Valdain ylängön alueelle Ylä-Volgan ja Baltian alueilta. He omaksuivat keraamisen tradition jo noin 5500 eaa. jälkeen, kun sen valmistustaito levisi todennäköisesti Ylä-Volgan kulttuurista Valdain ylängölle. Keramiikan valmistaminen aloitti seudulla uuden kivikautisen kulttuurivaiheen, jota kutsutaan venäläisessä kirjallisuudessa neoliittiseksi ja suomalaisessa kirjallisuudessa subneoliittiseksi kivikaudeksi.

Keramiikka
----------

Vaikka keramiikan levittäjiksi Valdaille onkin kaksi ehdokasryhmää, josta toiset ovat Serteja-Rudnjan keramiikkaa valmistaneet ryhmät, niin Valdain keramiikka muistuttaa monessa suhteessa eniten Ylä-Volgan keramiikkaa, jota valmistettiin Volgan ja Okan jokilaakson asuinpaikoilla 6200−5000 eaa.. Kummatkin ryhmät olivat toistensa kanssa aina tekemisissä ja juuri Valdain puoleisessa osassa Ylä-Volgan kulttuuria alkoi kehittyä Ljalovon keramiikka, joka sittemmin korvasi sen noin 5000 eaa.. Valdain ja Ylä-Volgan keramiikka muistuttavat toisiaan valmistusmenetelmän, muotoilun ja koristelunsa puolesta. Valdain keramiikan varhaisvaihetta kutsutaan toisinaan *kotšisenski*-tyypin keramiikaksi.

Vaikka Valdain kulttuurin asuinpaikkat sijaitsivat Ylä-Volgan kulttuurin ja Fennoskandian välissä, Valdain keramiikan piirteitä ei siirtynyt pohjoisessa kehittyneisiin Säräisniemen keramiikkaan tai varhaiskampakeramiikkaan. Nämä traditiot hakivat vaikutteita ennemmin Ylä-Volgan kulttuurista.

### Valmistus

Savimassa oli paikallista savea, johon sekoitettiin orgaanista materiaalia. Astioista muotoiltiin suorareunaisia ja pohjastaan suippoja. Myös teräväkärkisiä astian pohjan muotoja esiintyi.

### Koristelu

Astiat koristeltiin kapeilla kampaleimoilla ja kuopilla. Joukkoon vedettiin viiltoja tai piirrettiin viivoja.

Elinkaari
---------

Juri B. Tšetlin on ehdottanut Keski-Venäjän keramiikan pioneerivaiheen nimeksi "Volga-Okan kulttuuria". Se sisältäisi ne ryhmät, jotka elivät Lovatin, Väinäjoen latvojen, Ylä-Volgan, Valdain ylängön ja Okan alueella ja jotka omaksuivat keramiikan 6000−5500 eaa.. Valdain keramiikan varhaisimmat löydöt sijoittuvat tämän vaiheen loppupuolelle ja vakiintuu noin 5300 eaa.. Tradition keskivaihetta elettiin noin 4600−4200 eaa. ja loppuvaihetta 4200−3500 eaa..

Valdain keramiikkaa valmistettiin pari tuhatta vuotta huolimatta siitä, että monet keramiikan traditiot vaihtuivat sitä ympäröivillä seuduilla. Tämä voitaisiin tulkita merkiksi kulttuurin erityisestä riippumattomuudesta tai eristyneisyydestä naapureista.

Lähteet
-------

* Piezonka, Henny: Stone Age hunter-gatherer ceramics of North-Eastern Europe: New insights into the dispersal of an essential innovation.  *Documenta Praehistorica*, 2012, nro XXXIX, s. 23−51. Ljubljana, Kroatia:  Ljubljanan yliopisto. ISSN 1408-967X. Verkkoversio (pdf). Viitattu 2.6.2014.  (englanniksi) (Arkistoitu – Internet Archive)

### Viitteet

1. 1 2  Piezonka, Henny: Stone Age hunter-gatherer ceramics of North-Eastern Europe, 2012, s.41
2. 1 2 3  Oxford Index: Valdai Culture[vanhentunut linkki], 2014
3. 1 2 3  German, Konstantin: Sperrings ceramics and säräisniemi i ceramics in Russian Karelia, 2007
4. ↑  Dolukhanov, Pavel & Sukurov, Anvar: Modelling Neolithic dispersal in northern Eurasia.  *Documenta Praehistorica*, 2004, nro XXXI, s. 35−47. Ljubljana, Kroatia:  Ljubljanan yliopisto. ISSN 1408-967X. Verkkoversio (pdf). Viitattu 25.8.2014.  (englanniksi) (Arkistoitu – Internet Archive)
5. ↑  Kuzmin, Jaroslav: TWO TRAJECTORIES IN THE NEOLITHIZATION OF EURASIA: POTTERY VERSUS AGRICULTURE (SPATIOTEMPORAL PATTERNS), Radiocarbon, 2013
6. 1 2  de Laet, Sigfried J.: History of Humanity: Prehistory and the beginnings of civilization, s.564, 1994
7. ↑  Piezonka, Henny: Stone Age hunter-gatherer ceramics of North-Eastern Europe, 2012, s.40
8. ↑  Piezonka, Henny: Stone Age hunter-gatherer ceramics of North-Eastern Europe, 2012, s.42−44

Aiheesta muualla
----------------

* Answers: Valdai culture
* Sinitsina G. V. & Saitseva G. I.: Кvoprosu о datirovke valdaiskoi kulturi. Drevnosti Severo–Zapadnoi Rossii, 1995, Pietari, Venäjä.